1.

vzhľadom na formálny záväzok Komisie v jej liste z 5. mája 2008, že prijme nižšie uvedené opatrenia na zjednodušenie a urýchlenie vnútorných postupov Komisie na validáciu a úradné schvaľovanie nových alternatívnych testovacích metód, už neodmieta prijatie návrhu nariadenia Komisie: — Komisia zavedie predbežnú analýzu relevantnosti testu na regulačné účely vo všetkých prípadoch, aby sa zabezpečilo, že následná vedecká validácia sa zameria na testovacie metódy, ktoré majú najväčší potenciál na to, aby sa považovali za vhodné na jasne určené regulačné účely, — Komisia zníži počet krokov a stanoví nové, jasné termíny s cieľom zjednodušiť a urýchliť súčasný postup, pokiaľ ide o úlohu poradných výborov a konzultáciu s členskými štátmi, — všetky dôležité procedurálne rozhodnutia, ktoré prijímajú útvary Komisie, sa prijmú na úrovni generálnych riaditeľov, — súčasná reorganizácia Inštitútu pre zdravie a ochranu spotrebiteľov (IHCP) v rámci Spoločného výskumného strediska (JRC) bude dôležitým prínosom k urýchleniu neustáleho úsilia o podporu alternatívnych metód vrátane ich validácie prostredníctvom ECVAM; to zahŕňa posilnenie činnosti ECVAM prostredníctvom podpory od iných tímov IHCP; IHCP tiež vyvíja integrovanú stratégiu testovania, ktorá využije synergiu mnohých doplnkových činností v rámci IHCP a umožní holistickejší a efektívnejší prístup k otázke hodnotenia rizika, ktorá je ústrednou otázkou regulačného procesu, a tým sa vyhne zbytočným prieťahom pri vnútorných postupoch; tím pre integrované testovanie bude v roku 2009 pozostávať z približne 85 zamestnancov (vrátane súčasných 62 zamestnancov ECVAM); IHCP ako súčasť svojho príspevku k zjednodušeniu postupu od vedeckej validácie k úradnému schvaľovaniu zabezpečí pozorné a dôsledné skúmanie postupu úradného schvaľovania v rámci Komisie, ako aj na úrovni OECD, — revidovaný postup bude transparentnejší; postupy úradného schvaľovania nových testovacích metód budú zverejnené na webovej stránke Komisie po formalizácii súčasnej revízie; súčasné postavenie navrhovaných alternatívnych metód bude zverejnené na osobitnej webovej stránke, ktorú vytvorí JRC a na ktorej budú môcť zainteresované strany sledovať pokrok; informácie budú pravidelne aktualizované; toto sa bude diať od momentu, keď bude niektorá navrhovaná nová alternatívna metóda podrobená predbežnej analýze na účely regulácie; webová stránka bude obsahovať aj údaje o rozhodnutiach nepokračovať s niektorou metódou testovania a o dôvodoch prijatia takýchto rozhodnutí, — Komisia zabezpečí, aby zainteresované strany mali možnosť vyjadriť svoje stanovisko ako pozorovatelia na schôdzach príslušných orgánov a vo výboroch Európskej chemickej agentúry (pre priemyselné chemikálie), ak ide o záležitosti týkajúce sa validácie testov bez použitia zvierat, — Komisia v súlade s článkom 13 ods. 2 nariadenia o REACH zabezpečí transparentnejší postup zahŕňajúci konzultáciu so zainteresovanými stranami pred vypracovaním každého návrhu na prispôsobenie nariadenia o testovacích metódach technickému pokroku, — Komisia poskytne potrebné prostriedky, aby zabezpečila, dosiahnutie skutočného zlepšenia, najmä vyzve kvalifikovaných pracovníkov s príslušnou odbornosťou na podávanie žiadostí o vyslanie do programu OECD pre usmernenia týkajúce sa testovania (Test Guidelines Programme – TGP); Komisia preskúma možnosti poskytnutia finančnej podpory sekretariátu TGP OECD s osobitným zameraním na úradné schvaľovanie alternatívnych testovacích metód, — Komisia bude v každom jednotlivom prípade pozorne sledovať postup OECD, aby sa ubezpečila, že táto cesta nespôsobuje neprimerané prieťahy; súčasťou toho bude systematické hodnotenie pokroku každej alternatívnej metódy v pravidelných intervaloch; akékoľvek zbytočné prieťahy vo vzťahu k niektorej metóde budú mať za následok, že Komisia začne postup úradného schvaľovania danej metódy v rámci EÚ;